PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/PO/4/1/271					Bratislava 13.septembra 2001

Protimonopolný úrad Slovenskej republiky, IV. výkonný odbor v správnom konaní začatom z vlastného podnetu podľa § 25 ods. 1 a ods. 2 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy v znení neskorších predpisov voči Slovenskej lekárnickej komore so sídlom Strečnianska 14, 851 01 Bratislava, zastúpenej advokátom JUDr. Ondrejom Škodlerom so sídlom Dobšinského č. 12, 811 05 Bratislava, vo veci dohody obmedzujúcej súťaž podľa § 3 ods. 1 zákona č. 188/1994 Z.z. o ochrane hospodárskej súťaže v znení neskorších predpisov a podľa zákona č. 71/1967 Zb. o správnom konaní

rozhodol 

podľa § 37 ods. 1 a § 22 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v spojení s ustanovením § 43 ods. 1 písm. a) zákona č. 71/1967 Zb. o správnom konaní tak, že vydáva predbežné opatrenie, ktorým ukladá Slovenskej lekárnickej komore so sídlom Strečnianska 14, 851 01 Bratislava, zastúpenej advokátom JUDr. Ondrejom Škodlerom so sídlom Dobšinského č. 12, 811 05 Bratislava zdržať sa plnenia § 1 ods. 8 Smernice Slovenskej lekárnickej komory pre vydávanie osvedčenia o odbornej a etickej spôsobilosti na výkon lekárenskej činnosti vo verejnej lekárni zo dňa 18. 11. 2000 v znení "Rada regionálnej komory nevydá osvedčenie žiadateľovi, ktorý má vykonávať lekárnické povolanie v lekárni, ktorej vzdialenosť je od inej lekárne menej ako 500 m, alebo ak by počet obyvateľov v danom regióne klesol pod 5 000 obyvateľov na jednu verejnú lekáreň", odo dňa doručenia tohto rozhodnutia až do nadobudnutia právoplatnosti rozhodnutia vo veci dohody obmedzujúcej súťaž podľa § 3 ods. 1 zákona č. 188/1994 Z.z. o ochrane hospodárskej súťaže v znení neskorších predpisov. 

Odôvodnenie:

Na Protimonopolný úrad Slovenskej republiky, IV. výkonný odbor, (ďalej len "úrad") bolo v priebehu roku 2001 doručených viacero písomných sťažností na postup Slovenskej lekárnickej komory (ďalej len "SLeK") pri vydávaní osvedčenia o odbornej a etickej spôsobilosti na výkon lekárenskej starostlivosti vo verejnej lekárni. V uvedených sťažnostiach sťažovatelia uvádzajú, že príslušná rada regionálnej komory s odvolaním sa na § 1 ods. 8 Smernice SLeK pre vydávanie osvedčenia o odbornej a etickej spôsobilosti na výkon lekárenskej starostlivosti vo verejnej lekárni zo dňa 18. 11. 2000 (ďalej len "smernica") odmieta vydať osvedčenie žiadateľovi, ktorý má vykonávať lekárnické povolanie v lekárni, ktorej vzdialenosť je od inej lekárne menej ako 500 m, alebo ak by počet obyvateľov v danom regióne klesol pod 5 000 obyvateľov na jednu verejnú lekáreň.

Na základe týchto sťažností predseda úradu požiadal SLeK listom č. 1517/PMÚ SR/2001 zo dňa 19. 3. 2001 o prijatie opatrení na odstránenie deformácií v tejto oblasti, nakoľko dikcia § 1 odsek 8 smernice je protisúťažná a jej uplatnenie v praxi znemožňuje ďalším záujemcom o vykonávanie podnikateľskej činnosti v tejto oblasti ich uplatnenie a realizáciu.
V predmetnom liste bolo uvedené, že smernica svojím obsahom je v rozpore so základnou úlohou protimonopolnej politiky, t. j. chrániť a podporovať konkurenciu a zároveň s platnou legislatívou upravujúcou predmetnú oblasť.

Pri stretnutí prezidenta SLeK s predsedom úradu, ktoré sa uskutočnilo dňa 6. 4. 2001 a následne v liste zo dňa 19. 4. 2001, ktorý bol na úrade zaevidovaný pod číslom 2166/2001 dňa 26. 4. 2001 prezident SLeK oznámil, že prezídium SLeK prehodnotilo svoje stanovisko vo veci zosúladenia smernice a vykoná kroky ku zmene § 1 ods. 8 smernice. Ako reálny termín na zvolanie snemu, ktorý predmetnú zmenu môže schváliť predseda SLeK uviedol termín tri mesiace. Keďže v uvedenom termíne k požadovanej náprave nedošlo, predseda úradu listom zo dňa 13. 7. 2001 opätovne požiadal prezidenta SLeK o informáciu o krokoch, ktoré SLeK v predmetnej záležitosti urobila. Nakoľko z odpovede prezidenta SLeK, ktorý bol na úrade zaevidovaný dňa 1. 8. 2001 pod číslom 3549/2001 nevyplynul konkrétny termín reálneho riešenia situácie a vzhľadom ku skutočnosti, že úrad obdržal ďalšie sťažnosti v predmetnej záležitosti, úrad listom číslo 3681/PMÚ SR/2001 zo dňa 14. 8. 2001 SLeK oznámil, že v súlade s § 25 ods. 1 a ods. 2 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len "zákon"), začal z vlastného podnetu voči SLeK správne konanie podľa § 22 ods. 1 písm. c) zákona vo veci dohody obmedzujúcej súťaž formou rozhodnutia združenia podnikateľov podľa § 4 ods. 2 písm. c) zákona.

SLeK je v predmetnom správnom konaní na základe splnomocnenia zo dňa 20. 8. 2001 zastupovaná JUDr. Ondrejom Škodlerom, so sídlom Dobšinského č. 12, 811 05 Bratislava (ďalej len "právny zástupca").

Listom zo dňa 12. 9. 2001 číslo 4051/PMÚ SR/2001 úrad oboznámil právneho zástupcu SLeK so skutočnosťou, že v predmetnom správnom konaní dôjde k uplatneniu hmotnoprávnych ustanovení zákona č. 188/1994 Z.z. o ochrane hospodárskej súťaže v znení neskorších predpisov (ďalej len "zákon č. 188/1994 Z.z.") vzhľadom na znenie § 44 ods. 1 zákona, v zmysle ktorého právne vzťahy vzniknuté pred dňom nadobudnutia účinnosti tohoto zákona sa posudzujú podľa doterajších predpisov.

Právny zástupca v stanovisku k oznámeniu o začatí správneho konania, ktoré bolo na úrade zaevidované dňa 31. 8. 2001 pod číslom 3906/2001 neuviedol žiadny argument týkajúci sa predmetu konania t. j. ustanovenia § 1 ods. 8 smernice, podľa ktorého "Rada regionálnej komory nevydá osvedčenie žiadateľovi, ktorý má vykonávať lekárnické povolanie v lekárni, ktorej vzdialenosť je od inej lekárne menej ako 500 m alebo, ak by počet obyvateľov v danom regióne klesol pod 5 000 obyvateľov na jednu verejnú lekáreň." a obsah svojho stanoviska smeroval k záveru, že "schválenie smernice snemom SLeK, nemôže byť posudzované ako konanie v rozpore so zákonom, ak SLeK konala na základe inými zákonmi danými právomocami". Tento záver smeruje k tomu, že konanie SLeK pri prijatí a uplatňovaní smernice je v súlade s platnou legislatívou, čím súčasne popiera predchádzajúce stanoviská a vyjadrenia prezidenta SLeK, že prezídium SLeK svoj postoj k citovanému ustanoveniu prehodnotilo a vykoná kroky k jeho zmene.

Podľa § 2 ods. 2 zákona č. 188/1994 Z.z. sa tento zákon vzťahuje na všetky činnosti a konania okrem obmedzovania súťaže v rozsahu, ktorý vyplýva z osobitných predpisov. V zmysle § 2 ods. 1 písm. a) zákona č. 188/1994 Z.z. sa tento zákon vzťahuje na podnikateľov, iné fyzické a právnické osoby, ktoré vykonávajú hospodársku činnosť a ich združenia.

SLeK je v zmysle § 2 ods. 4 zákona č. 13/1992 Zb. o Slovenskej lekárskej komore, Slovenskej komore zubných lekárov a Slovenskej lekárnickej komore (ďalej len "zákon o komorách") právnická osoba, ktorá v zmysle § 3 tohto zákona združuje zdravotníckych pracovníkov s príslušnou odbornou kvalifikáciou. 

Úrad zistil, že členmi SLeK sú zamestnanci štátnych a neštátnych lekární, ako aj fyzické osoby, ktoré poskytujú lekárenskú starostlivosť vo verejnej lekárni, v pobočke verejnej lekárne a vo výdajni zdravotníckych pomôcok na základe povolenia vydaného krajským úradom v zmysle zákona č. 140/1998 Z.z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z.z. o reklame (ďalej len "zákon o liekoch"), teda držitelia povolení na poskytovanie lekárenskej starostlivosti (ďalej len "lekárnici"). Lekárnici sú podnikateľmi v zmysle § 2 Obchodného zákonníka a teda aj v zmysle § 2 ods. 1 písm. a) zákona č. 188/1994 Z.z.

SLeK je ako právnická osoba združením fyzických osôb v zmysle § 18 ods. 2 písm. a) zákona č. 40/1964 Zb. Občiansky zákonník, ktorá je zriadená zákonom o komorách. Pojem združenie podnikateľov je na účel zákona č. 188/1994 Z.z. vykladaný v čo najširšom zmysle, teda ním je aj právnická osoba, ktorej členmi sú podnikatelia v zmysle § 2 ods. 1 písm. a) zákona č. 188/1994 Z.z.

Na základe vyššie uvedeného úrad dospel k záveru, že SLeK združuje aj podnikateľov - lekárnikov, teda je združením podnikateľov, a teda aj podnikateľom v zmysle § 2 ods. 1 písm. a) zákona č. 188/1994 Z.z.

SLeK, ako už bolo uvedené, bola zriadená a svoju činnosť vykonáva v zmysle zákona o komorách. V zmysle § 4 ods. 1 písm. b) zákona o komorách medzi základné úlohy komory, okrem iného patrí "vyjadrovať sa k etickej a odbornej spôsobilosti lekárov, zubných lekárov a lekárnikov na výkon ich liečebno-preventívnej starostlivosti".

Podľa platnej legislatívy o vydaní povolenia na zaobchádzanie s liekmi a so zdravotníckymi pomôckami rozhoduje v zmysle § 8 ods. 1 zákona o liekoch krajský úrad, ak ide o povolenie na poskytovanie lekárenskej starostlivosti vo verejnej lekárni, v pobočke verejnej lekárne a vo výdajni zdravotníckych pomôcok na základe žiadosti, ktorú podľa § 7 ods. 2 zákona o liekoch predkladá žiadateľ krajskému úradu. Ustanovenie § 7 ods. 3 zákona o liekoch obsahuje náležitosti žiadosti a podľa § 7 ods. 4 citovaného zákona k žiadosti o vydanie povolenia na poskytovanie lekárenskej starostlivosti prikladá žiadateľ aj kladné vyjadrenie príslušnej stavovskej organizácie o etickej a odbornej spôsobilosti žiadateľa alebo jeho odborného zástupcu, ak bol ustanovený.

Ani v jednom z citovaných ustanovení zákona o liekoch ako ani v ďalších ustanoveniach tohto zákona nie sú definované demografické kritériá uvedené v § 1 ods. 8 smernice a tak isto nie je stanovená kompetencia pre SLeK na ich uplatňovanie v rámci vyjadrovania sa k odbornej a etickej spôsobilosti žiadateľa o vydanie povolenia na poskytovanie lekárenskej starostlivosti vo verejnej lekárni. 

Úrad šetrením dospel k záveru, že praktickým uplatňovaním smernice radami regionálnych komôr SLeK, ktoré, ako už bolo uvedené, odmietajú vydať kladné stanovisko o odbornej a etickej spôsobilosti s odvolaním sa na § 1 ods. 8 smernice dochádza k jednoznačnej diskriminácii ďalších záujemcov o poskytovanie lekárenskej starostlivosti. Analyzovaná situácia a stav v predmetnej oblasti v dôsledku uplatňovania smernice poukazujú na to, že dodržiavaním smernice sa obmedzuje vstup na trh zásobovania obyvateľstva s liekmi a zdravotníckymi pomôckami, čím sa chránia súčasní účastníci trhu pred konkurenciou a zároveň sa poškodzujú, resp. časom poškodia, spotrebitelia. Súťaž v oblasti zásobovania liekmi a zdravotníckymi potrebami môže mať rôzne formy. Môže ísť o súťaž v poskytovaní nižšej ceny, ako je maximálne stanovená, súťaž v poskytovaní kvalitnejších služieb, súťaž v poskytovaní alternatívnych metód nákupu, súťaž v čo najvhodnejšom čase predaja, súťaž vo vytváraní bezbariérových lekární pre zdravotne postihnutých občanov a pod. Všetky formy súťaže sú pre spotrebiteľov prínosom.

Obmedzenie vstupu pre nových podnikateľov v skutočnosti chráni existujúcich podnikateľov pred novou konkurenciou a dochádza tak ku konzervovaniu existujúcej štruktúry relevantného trhu pri výkone lekárenskej starostlivosti vo verejnej lekárni a tým k zabráneniu využívania výhod, ktoré by vstup nových podnikateľských subjektov na tento trh mohol pre spotrebiteľov pôsobením hospodárskej súťaže priniesť, teda plnenie § 1 ods. 8 smernice, ktoré spôsobuje takého obmedzenie je v rozpore s princípmi ochrany hospodárskej súťaže.

Vzhľadom na už uvedenú skutočnosť, že dochádza k neustálemu nárastu sťažností žiadateľov o udelenie osvedčenia o odbornej a etickej spôsobilosti na výkon lekárenskej starostlivosti vo verejnej lekárni z dôvodu negatívneho stanoviska regionálnych komôr SLeK a vzhľadom na to, že doterajšie prísľuby SLeK na riešenie situácie zostali nezrealizované, úrad na základe súčasného poznania dospel k záveru, že existujúci stav v predmetnej oblasti svojim rozsahom a dopadom na súťažné podmienky trhu zásobovania obyvateľstva liekmi a zdravotníckymi pomôckami neumožňuje rovnosť podmienok pre všetkých podnikateľov, ako aj vzhľadom na to, že ďalšie uplatňovanie § 1 ods. 8 smernice by viedlo k zväčšovaniu deformácie trhu zásobovania obyvateľstva liekmi a zdravotníckymi pomôckami je nevyhnutne potrebné pred vydaním rozhodnutia vo veci dohody obmedzujúcej súťaž formou rozhodnutia združenia podnikateľov podľa § 3 ods. 1 zákona č. 188/1994 Z.z. v predmetnom správnom konaní a nadobudnutím jeho právoplatnosti, kritickú situáciu riešiť predbežnou úpravou právnych pomerov vydaním predbežného opatrenia v zmysle § 43 zákona č. 71/1967 Zb. o správnom konaní.

Vzhľadom na vyššie uvedené skutočnosti úrad rozhodol tak, ako je uvedené vo výrokovej časti tohto rozhodnutia. 

Poučenie: 

Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom IV. výkonného odboru, Drieňová 24, 826 03 Bratislava v lehote 15 dní odo dňa jeho doručenia.

Podľa § 43 ods. 3 zákona č. 71/1967 Zb. o správnom konaní podaný rozklad nemá odkladný účinok.

	Ing. Peter Čech
riaditeľ IV. výkonného odboru 	

Rozhodnutie sa doručuje:

JUDr. Ondrej Škodler
advokát
Dobšinského č. 12
811 05 Bratislava 1